Anchetă la Satu Mare după ce angajaţii unui supermarket au tratat cu cruzime un om al străzii. Este vorba despre o femeie cu probleme psihice, care a fost închisă de paznicii magazinului într-o cuşcă în care sunt depozitate de regulă gunoaiele.

Întâmplarea a fost dezvăluită de o localnică din Satu Mare pe o rețea de socializare unde a publicat și câteva fotografii din timpul incidentului.

Martora a povestit că paznicul unui magazin Lidl din oraș a închis o femeie cu probleme psihice vizibile într-o cușcă destinată deșeurilor. Mai mult, bărbatul a aruncat și cu zăpadă în femeia captivă și a motivat totul ca fiind un ordin primit de la șefii săi.

Abia la insistențele martorei, agentul de pază a eliberat femeia din cușcă.

Compania care deține magazinul unde s-a întâmplat acest incident a declarat că regretă întreaga situație și a ținut să precizeze că paznicul cu pricina este angajatul unei firme externe care asigură securitatea unității.